28-годишният Тоско Бозаджийски е убитият българин в Солун – Труд
Загиналият фен на Ботев след сбиване в Солун в неделя е Тоско Бозаджийски, на 28 години, предаде dir.bg.
„Инцидентът възникна вчера в следобедните часове. При сбиване българските фенове са били нападнати. Те са се канели вече да си пътуват за страната след провеждане на мача, който беше в събота всъщност. Нападнати са от гръцки фенове с бухалки, с мотоциклети, каски, маскирани, качулки. За съжаление докторите не са могли да спасят едното момче, което е ударено от кола при сбиването. Други двама бяха прегледани в болницата. Изписани са още в полунощ. Полицията сне свидетелските показания. В момента се издирват и нападателите, и колата, която е ударила момчето“, каза консулът ни в Солун Красимир Тулечки.
Българските фенове са пътували за мача Арис – ПАОК – свирепо дерби на Солун, което често завършва със сблъсъци между ултраси.
Няколко привърженици на Ботев са подкрепили Арис – сходните цветове на двата отбора създадоха близки отношения на двете ултрас организации, а атаката е дошла от хулигани на ПАОК.